206. ΑΠΟΦΑΣΗ ΥΠΟΥΡΓΩΝ ΟΙΚΟΝΟΜΙΚΩΝ, ΠΕΡΙΒΑΛΛΟΝΤΟΣ ΧΩΡΟΤΑΞΙΑΣ ΚΑΙ ΔΗΜ.  ΕΡΓΩΝ ΚΑΙ ΜΕΤΑΦΟΡΩΝ ΚΑΙ  ΕΠΙΚΟΙΝΩΝΙΩΝ Αριθ. 13698/927 της 30 Μαρτ./4 Απρ.1990 (ΦΕΚ Β΄ 218) Χαρακτηρισμός επιβατηγών αυτοκινήτων αντιρρυπαντικής τεχνολογίας. «6.Για την επέκταση της έγκρισης τύπου ή της βεβαίωσης καυσαερίων, όπως αυτές καθορίζονται στις προηγούμενες παραγράφους, σε κάθε μεμονωμένο επιβατηγό αυτοκίνητο, που έχει ακριβώς τα ίδια τεχνικά στοιχεία και το ίδιο σύστημα αντιρρύπανσης με αυτά που περιγράφονται σε υπάρχουσα ελληνική έγκριση τύπου, αλλά που ο αριθμός πλαισίου και κινητήρα του μεμονωμένου αυτοκινήτου δεν συμπεριλαμβάνεται στους αντίστοιχους αριθμούς που καλύπτει η υπάρχουσα έγκριση τύπου, αντί του δικαιολογητικού της βεβαίωσης του εργοστασίου κατασκευής που αναφέρεται στην προηγούμενη παράγραφο, είναι δυνατόν εναλλακτικά να υποβάλλονται τα εξής δικαιολογητικά: α)Επικυρωμένο έγγραφο κρατικής αρχής της χώρας κατασκευής του οχήματος ή χώρας της ΕΟΚ στην οποία αγοράσθηκε το όχημα, ή έντυπο τεχνικών στοιχείων του εργοστασίου κατασκευής προβλεπόμενο από την Εθνική νομοθεσία της χώρας αγοράς του αυτοκινήτου (π.χ. DATENKARTE, KRAFTFAHRZEUGBRIEF), από τα οποία προκύπτουν τα βασικά τεχνικά χαρακτηριστικά του αυτοκινήτου και η εκ κατασκευής ύπαρξη στο αυτοκίνητο αντιρρυπαντικής διάταξης. Για την περίπτωση KRAFTFAHRZEUGBRIEF δεν απαιτείται θεώρηση. β)Βεβαίωση ΚΤΕΟ που διαθέτει τμήμα ειδικών ελέγχων με την οποία θα πιστοποιείται ύστερα από τεχνικό έλεγχο χωρίς αποσυναρμολόγηση του συστήματος του μεμονωμένου αυτοκινήτου, ότι αυτό φέρει το σύστημα αντιρρύπανσης που περιγράφεται και δείχνεται στα συνοδεύοντα δικαιολογητικά του δελτίου έγκρισης ΕΟΚ όσον αφορά τις εκπομπές καυσαερίων και διαπίστωση της ταυτότητος του καταλύτου από τα συνοδεύοντα έγγραφα. Εκτός των ανωτέρω η αρμόδια Υπηρεσία διατηρεί το δικαίωμα και του δειγματοληπτικού ελέγχου των εκπομπών καυσαερίων, οσάκις τούτο κρίνεται σκόπιμο (χωρίς καμμία οικονομική επιβάρυνση του κατόχου του αυτοκινήτου)». Η άνω μέσα σε « » παρ. 6, προστέθηκε και η παλαιά παρ. 6 αναριθμήθηκε σε 7, από την 11691/866/26 Μαρτ.-9 Απρ. 1991 (ΦΕΚ Β΄ 215), απόφ. Υπ. Οικονομ. Περιβ. Χωρ. και Δημ. Έργων και Μεταφ. και Επικοινωνιών. Για την διαδικασία επέκτασης της έγκρισης τύπου σε μεμονωμένα αυτοκίνητα βλ. και την 37212/4310/10 Οκτ.-5 Νοεμ. 1991 (ΦΕΚ Β΄ 900), κατωτ. αριθ. 220. Με το άρθρ. 3 της 27654/2346/20-31 Ιουλ. 1992 (ΦΕΚ Β΄ 498), κατωτ. αριθ. 225 απόφ. Υπ. ΠΕ.ΧΩ.Δ.Ε. και Μεταφορών και Επικοινωνιών, καταργήθηκε η άνω απόφαση 13698/927/90 πλην της άνω παρ. 6 όπως συμπληρώθηκε από την άνω απόφ. 11691/866/91, της οποίας η αναφερομένη διαδικασία μπορεί να αντικαταστήσει την βεβαίωση που αναφέρεται στην παρ. 3 άρθρ. 1 της 27654/2346/92.

[Source: greek_legal_code_raptarchis | Tokens: 2401]